Міцькі (Гомельская вобласьць)

**Міцькі́** — вёска ў Мазырскім раёне Гомельскай вобласьці Беларусі. Уваходзіць у склад Міхалкаўскага сельсавету.

## Гісторыя

### Вялікае Княства Літоўскае і Рэч Паспалітая

  

У рэвізіі Мазырскага староства 1560 года, выкананай каралеўскімі камісарамі панамі Рыгорам Валовічам і Мікалаем Нарушэвічам маецца шэраг зьвестак. Першая — пра мазырскага гаспадарскага баярына Мітка, які трымаў востраў Катасянскі, але не паказаў камісарам ліст правоў на яго, таму ўгодзьдзе было адабранае і спачатку расьпісанае на службы да сяла Мутвы (Мытвы), пазьней аддадзенае нейкаму *Ісаю*. Паводле іншай, баярын Мітка Левановіч трымаў востраў Лукіянаўскі з двума падданымі Пашкам Ланковічам і Пятром Скіпаровічам. Ворыўнай зямлі тут разам з зарасьнікамі было на 37 бочак, сенажаці на 10 вазоў. Шырыня вострава ўздоўж на паўтары мілі, а ўпоперак на 2 вярсты. Нарэшце, пры апісаньні мяжы сяла Сядзельнікі двойчы згаданы Мічэнкаў  двор, што месьціўся на беразе ракі Салакучы. Пэўна, вялося пра пачаткі вёскі Міткавічы або Міткаўшчына. Геаграфічна, прынамсі, у трэцім выпадку, такому ўяўленьню нішто не супярэчыць.

Згодна зь «Вялікім гістарычным атлясам Беларусі», упершыню сяло Міткавічы названае ў крыніцы 1589 году.

У рэестры трайнога падымнага Мазырскага павету 1670 году занатавана, што пан Ян Міткевіч з аднаго дыму ў Міткаўшчыне выплачваў паўтары злотыя; так і пані Паўлава *Ісаевічава* плаціла з 1 дыму адпаведную суму; пан Барташ Язерскі плаціў 6 зл. падатку з 4 дымоў у Кустаўніцы і Міткаўшчыне ды паўтары злотыя з дыму ў Міткаўшчыне, што запісана асобна. Яшчэ ішла выплата з 3 дымоў у тых жа Кустаўніцы і Міткаўшчыне, але з-за абрэзанага аркуша справы імя ўладальніка не чытаецца. Наступная зьвестка пазначаная 1683-м годам, калі ў Мазырскім павеце выбіралася пагалоўнае. Гэтым разам паведамляецца пра выплату панам Міхалам Чыжэўскім за сябе і жонку, г. зн. за шляхту, 4 злотых і 1 гроша, за 8 сваіх падданых «простага стану» зь вёсак Дабрынь, Кустаўніца і Міткаўшчына – яшчэ 8 зл.

У дакумэнце пад назвай «Akt popisu powiatu Mozyrskiego» 1765 году разам названыя аколіцы Micki i Pienki, у якіх жылі шляхецкія радзіны — Крыніцкія, Ракіцкія, Захарэвічы, Загорскія, Гурскія, Чыжэўскія, Маеўскія, Віткоўскія.

Пазначаныя Міцькі і на мапе Мазырскага павету, складзенай недзе ў апошняй трэці-чвэрці XVIII ст.

### Пад уладай Расейскай імпэрыі

У выніку другога падзелу Рэчы Паспалітай (1793 год) Кустаўніца апынулася ў межах Расейскай імпэрыі, ад 3 траўня 1795 году ў адноўленым Мазырскім павеце Менскага намесьніцтва, з 12 сьнежня 1796 губэрні. На схематычным пляне Мазырскага павету, складзеным каля 1800 году, пазначаныя сяло і двор Міцькі, а таксама дарога для праходу расейскіх войскаў.

У «Списках населенных мест Минской губернии по уездам, приходам, еврейским обществам со сведениями об их расположении и народонаселении [Дело]: 1857 г.» засьведчана, што 185 жыхароў вёскі Міцькі зь ліку сялянаў і 46 вайскоўцаў былі прыхаджанамі Міхалкаўскай царквы Раства Найсьвяцейшай Багародзіцы, а 19 дваранаў зьяўляліся вернымі парафіяльнага касьцёлу Ўнебаўзяцьця Найсьвяцейшай Панны Марыі ў Кімбараўцы.

Ад парэформавага пэрыяду Міцькі адміністрацыйна належалі да Міхалкаўскай воласьці.

У крыніцы пад назвай «Список волостей, обществ и селений Минской губернии на 01. 01. 1870 г.» сказана, што вёска Міцькі зьяўлялася цэнтрам аднайменнага сельскага таварыства, і жылі ў ёй 111 гаспадароў зь ліку сялянаў уласьнікаў. 15 аднадворцаў з засьценку Міцькі прыпісаныя былі да Кустаўніцкага сельскага таварыства і належалі да Галоўчыцкай рыма-каталіцкай парафіі.

На 1909 год у вёсцы Міцькі налічвалася 73 двары з 460 жыхарамі, у аднайменным маёнтку — 1 двор, 38 жыхароў.

### Найноўшы час

9 лютага 1918 году, яшчэ да падпісаньня Берасьцейскага міру з бальшавіцкай Расеяй (3 сакавіка), Германія перадала паўднёвую частку Беларусі Украінскай Народнай Рэспубліцы. У адказ на гэта, 9 сакавіка Другой Устаўной граматай тэрыторыя абвешчана часткай Беларускай Народнай Рэспублікі. Міцькі ў складзе Міхалкаўскай воласьці, аднак, апынуліся ў часова створанай 15 чэрвеня Палескай губэрні з цэнтрам у Рэчыцы, з кастрычніка — у Мазыры. З 18 траўня тут дзеяла «варта Украінскай Дзяржавы» гэтмана Паўла Скарападзкага.

На поўдзень ад вёскі Міцькі месьціцца «Мазырскі нафтаперапрацоўчы завод».

## Насельніцтва
* 1999 год — 70 чалавек
* 2010 год — 52 чалавекі

## Заўвагі

## Крыніцы

## Літаратура
* 

Катэгорыя:Міхалкаўскі сельсавет
Катэгорыя:Населеныя пункты Мазырскага раёну